CELEX: 32013R0964
Language: el
Date: 2013-10-09 00:00:00
Title: Εκτελεστικός κανονισμός (ΕΕ) αριθ. 964/2013 της Επιτροπής, της 9ης Οκτωβρίου 2013 , σχετικά με τον καθορισμό του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΚ) αριθ. 73/2009 του Συμβουλίου στο πλαίσιο του ημερολογιακού έτους 2013

10.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 268/5
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 964/2013 ΤΗΣ ΕΠΙΤΡΟΠΉΣ
   της 9ης Οκτωβρίου 2013
   σχετικά με τον καθορισμό του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΚ) αριθ. 73/2009 του Συμβουλίου στο πλαίσιο του ημερολογιακού έτους 2013
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως το άρθρο 18 παράγραφος 4,
   Έπειτα από διαβούλευση με την επιτροπή των γεωργικών ταμείων,
   Εκτιμώντας τα ακόλουθα:
   
               (1)
            
            
               Το άρθρο 11 παράγραφος 1 του κανονισμού (ΕΚ) αριθ. 73/2009 του Συμβουλίου (2) ορίζει ότι, κατά το οικονομικό έτος 2014, τα ποσά για τη χρηματοδότηση των συνδεδεμένων με την αγορά δαπανών και τις άμεσες ενισχύσεις της κοινής γεωργικής πολιτικής (ΚΓΠ) πρέπει να τηρούν τα ετήσια ανώτατα όρια που καθορίζονται κατ’ εφαρμογή του κανονισμού που πρόκειται να θεσπιστεί από το Συμβούλιο σύμφωνα με το άρθρο 312 παράγραφος 2 της Συνθήκης για τη λειτουργία της Ευρωπαϊκής Ένωσης («Συνθήκη»). Το άρθρο 11 παράγραφος 1 του κανονισμού (ΕΚ) αριθ. 73/2009 προβλέπει επίσης ότι πρέπει να καθορίζεται αναπροσαρμογή των άμεσων ενισχύσεων (δημοσιονομική πειθαρχία) όταν οι προβλέψεις για τη χρηματοδότηση των άμεσων ενισχύσεων και των μέτρων που συνδέονται με την αγορά, προσαυξημένες κατά τα ποσά που αναφέρονται στα άρθρα 10γ και 136 του εν λόγω κανονισμού αλλά πριν την εφαρμογή του άρθρου 10α και χωρίς να λαμβάνεται υπόψη το περιθώριο των 300 000 000 ευρώ, δείχνουν ότι θα υπάρξει υπέρβαση του ετήσιου ανώτατου ορίου. Σύμφωνα με το άρθρο 11 παράγραφος 2 του κανονισμού (ΕΚ) αριθ. 73/2009, το Ευρωπαϊκό Κοινοβούλιο και το Συμβούλιο έπρεπε να καθορίσουν την εν λόγω προσαρμογή μέχρι τις 30 Ιουνίου.
            
         
               (2)
            
            
               Οι προβλέψεις για τις άμεσες ενισχύσεις και δαπάνες που συνδέονται με την αγορά που καθορίζονται στο σχέδιο προϋπολογισμού της Επιτροπής για το 2014 έχουν καταδείξει την ανάγκη για δημοσιονομική πειθαρχία. Το σχέδιο προϋπολογισμού έχει καταρτιστεί λαμβάνοντας υπόψη ένα ποσό της δημοσιονομικής πειθαρχίας της τάξεως των 1 471,4 εκατ. ευρώ, συμπεριλαμβανομένου ποσού που προορίζεται για το αποθεματικό, για τις κρίσεις στον γεωργικό τομέα. Πρέπει, ως εκ τούτου, να καθοριστεί ποσοστό αναπροσαρμογής για τις άμεσες ενισχύσεις που απαριθμούνται στο παράρτημα I του κανονισμού (ΕΚ) αριθ. 73/2009.
            
         
               (3)
            
            
               Στις 25 Μαρτίου 2013, η Επιτροπή ενέκρινε πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τον καθορισμό ποσοστού αναπροσαρμογής των άμεσων ενισχύσεων που προβλέπονται με τον κανονισμό (ΕΚ) αριθ. 73/2009 του Συμβουλίου όσον αφορά το ημερολογιακό έτος 2013 (3). Το Ευρωπαϊκό Κοινοβούλιο και το Συμβούλιο δεν είχαν καθορίσει την προσαρμογή έως τις 30 Ιουνίου, όπως προβλέπεται στο άρθρο 11 παράγραφος 2 του κανονισμού (ΕΚ) αριθ. 73/2009. Επομένως, σύμφωνα με το άρθρο 18 παράγραφος 4 του κανονισμού (ΕΚ) αριθ. 1290/2005, εάν μέχρι τις 30 Ιουνίου οι προσαρμογές αυτές δεν έχουν καθοριστεί, η Επιτροπή καλείται να μεριμνήσει για τον καθορισμό τους.
            
         
               (4)
            
            
               Ο κανονισμός του Συμβουλίου για τον καθορισμό του πολυετούς δημοσιονομικού πλαισίου σύμφωνα με το άρθρο 312 παράγραφος 2 της Συνθήκης δεν έχει ακόμη εκδοθεί. Επομένως, ως μέτρο προφύλαξης, το ετήσιο ανώτατο όριο των 44 130 εκατ. ευρώ για το οικονομικό έτος 2014, όπως προβλέπεται στην πολιτική συμφωνία που επιτεύχθηκε στις 27 Ιουνίου 2013 μεταξύ του Ευρωπαϊκού Κοινοβουλίου, της προεδρίας του Συμβουλίου και της Επιτροπής σχετικά με το πολυετές δημοσιονομικό πλαίσιο για την περίοδο 2014-2020, θα πρέπει να χρησιμοποιηθεί για τον υπολογισμό της ως άνω προσαρμογής.
            
         
               (5)
            
            
               Σύμφωνα με το άρθρο 18 παράγραφος 5 του κανονισμού (ΕΚ) αριθ. 1290/2005, το ποσοστό προσαρμογής μπορεί να αναπροσαρμοστεί από το Συμβούλιο, μετά από πρόταση της Επιτροπής, έως την 1η Δεκεμβρίου 2013 το αργότερο, βάσει νέων στοιχείων που ενδεχομένως περιήλθαν στην κατοχή της. Σε περίπτωση ύπαρξης νέων στοιχείων, η Επιτροπή προτείνει την προσαρμογή του ποσοστού αναπροσαρμογής το φθινόπωρο, στο πλαίσιο της διορθωτικής επιστολής του σχεδίου προϋπολογισμού 2014, λαμβανομένων υπόψη των νέων διαθέσιμων στοιχείων. Το Συμβούλιο δύναται να τροποποιήσει το ποσοστό αναπροσαρμογής έως την 1η Δεκεμβρίου 2013 το αργότερο.
            
         
               (6)
            
            
               Κατά γενικό κανόνα, οι γεωργοί που υποβάλλουν αίτηση ενίσχυσης για άμεσες ενισχύσεις για ένα ημερολογιακό έτος (N) λαμβάνουν τις ενισχύσεις εντός καθορισμένης προθεσμίας πληρωμής στο πλαίσιο του οικονομικού έτους (N + 1). Ωστόσο, τα κράτη μέλη έχουν τη δυνατότητα να πραγματοποιούν καθυστερημένες πληρωμές, εντός ορισμένων ορίων, στους γεωργούς, πέραν αυτής της προθεσμίας πληρωμής και χωρίς κανένα χρονικό όριο. Οι εν λόγω καθυστερημένες πληρωμές μπορούν να πραγματοποιηθούν σε μεταγενέστερο οικονομικό έτος. Όταν η δημοσιονομική πειθαρχία ισχύει για ένα ημερολογιακό έτος, το ποσοστό αναπροσαρμογής δεν θα πρέπει να εφαρμόζεται στις ενισχύσεις για τις οποίες έχουν υποβληθεί αιτήσεις ενίσχυσης κατά τα ημερολογιακά έτη πέραν εκείνων για τα οποία ισχύει η δημοσιονομική πειθαρχία. Ως εκ τούτου, για να εξασφαλισθεί η ίση μεταχείριση των γεωργών είναι σκόπιμο να προβλεφθεί ότι το ποσοστό αναπροσαρμογής πρέπει να εφαρμοστεί μόνο για τις ενισχύσεις για τις οποίες έχουν υποβληθεί αιτήσεις ενίσχυσης κατά το ημερολογιακό έτος για το οποίο εφαρμόζεται η δημοσιονομική πειθαρχία, ανεξάρτητα από την ημερομηνία καταβολής της ενίσχυσης στους γεωργούς.
            
         
               (7)
            
            
               Στην πολιτική συμφωνία της 26ης Ιουνίου 2013 για τη μεταρρύθμιση της ΚΓΠ αποφασίστηκε ότι η δημοσιονομική πειθαρχία θα ισχύει για τις άμεσες ενισχύσεις που υπερβαίνουν τα 2 000 ευρώ. Επιπλέον, προβλέπεται επίσης ότι η επιστροφή των τυχόν μη χρησιμοποιηθεισών πιστώσεων στο τέλος του οικονομικού έτους θα καταβάλλεται στους αγρότες που υπόκεινται σε δημοσιονομική πειθαρχία το επόμενο έτος. Προκειμένου να διασφαλίζεται η συνέπεια, είναι σκόπιμο να οριστεί το ίδιο όριο για κάθε έτος. Η δημοσιονομική πειθαρχία θα πρέπει να εφαρμοστεί καθ’ όμοιο τρόπο για το ημερολογιακό έτος 2013, ώστε να συμφωνεί με ό,τι έχει συμφωνηθεί να ισχύει και στο μέλλον· ως εκ τούτου, κρίνεται σκόπιμο να προβλεφθεί η εφαρμογή του ποσοστού αναπροσαρμογής μόνο για τα ποσά που υπερβαίνουν τα 2 000 ευρώ.
            
         
               (8)
            
            
               Το άρθρο 11 παράγραφος 3 του κανονισμού (ΕΚ) αριθ. 73/2009 ορίζει ότι, στο πλαίσιο της εφαρμογής του χρονοδιαγράμματος των προσαυξήσεων που προβλέπεται στο άρθρο 121 του εν λόγω κανονισμού για όλες τις άμεσες ενισχύσεις που χορηγούνται στα νέα κράτη μέλη, κατά την έννοια του άρθρου 2 στοιχείο ζ) του εν λόγω κανονισμού, η δημοσιονομική πειθαρχία δεν πρέπει να εφαρμόζεται στα νέα κράτη μέλη πριν την έναρξη του ημερολογιακού έτους κατά το οποίο το ύψος των άμεσων ενισχύσεων που ισχύει στα νέα κράτη μέλη ισούται τουλάχιστον προς το ύψος των άμεσων ενισχύσεων που ισχύει την ημερομηνία αυτή στα άλλα κράτη μέλη. Δεδομένου ότι οι άμεσες ενισχύσεις εξακολουθούν να υπόκεινται στην εφαρμογή του χρονοδιαγράμματος των προσαυξήσεων κατά το ημερολογιακό έτος 2013 στη Βουλγαρία και τη Ρουμανία, το ποσοστό αναπροσαρμογής που πρόκειται να καθοριστεί στον παρόντα κανονισμό δεν θα πρέπει να εφαρμόζεται στις ενισχύσεις για τους γεωργούς στα εν λόγω κράτη μέλη.
            
         
               (9)
            
            
               Ο κανονισμός (ΕΚ) αριθ. 73/2009 έχει προσαρμοστεί με την πράξη προσχώρησης της Κροατίας. Δεδομένου ότι η Κροατία υπόκειται στην εφαρμογή του χρονοδιαγράμματος αυξήσεων που προβλέπεται στο άρθρο 121 του κανονισμού (ΕΚ) αριθ. 73/2009, κατά το ημερολογιακό έτος 2013 το ποσοστό αναπροσαρμογής που καθορίζεται από τον παρόντα κανονισμό δεν πρέπει να εφαρμόζεται στις ενισχύσεις προς τους αγρότες στην Κροατία,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Το άνω των 2 000 ευρώ ποσό των άμεσων ενισχύσεων, κατά την έννοια του άρθρου 2 στοιχείο δ) του κανονισμού (ΕΚ) αριθ. 73/2009, που πρέπει να χορηγηθεί σε γεωργό για αίτηση ενίσχυσης που υποβάλλεται στο πλαίσιο του ημερολογιακού έτους 2013 μειώνεται κατά 4,001079 %.
   2.   Η μείωση που προβλέπεται στην παράγραφο 1 δεν εφαρμόζεται στη Βουλγαρία, τη Ρουμανία και την Κροατία.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Οκτωβρίου 2013.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 209 της 11.8.2005, σ. 1.
   
      (2)  Κανονισμός (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (ΕΕ L 30 της 31.1.2009, σ. 16).
   
      (3)  COM(2013) 159 final.